辛未閏四月即事  其一
作者：張九成
朝代：宋

paragraphs: 閒居喜無事，冠櫛每晨興。
今朝鳩喚夢，疑是大雨徵。
萬事雖顛沛，此兆常可憑。
須臾倒江湖，一掃蠻瘴腥。
雨罷有何好，環江數峯青。
蛟龍得時橫，長堤豁然崩。
衰老甘寢寐，半夜聞雷聲。
連岡萬株松，漂零一毛輕。
雨意疑未已，浮浮晚雲蒸。
咄哉造化兒，徒勞竟何成。